વડાપ્રધાન નરેન્દ્ર મોદી રવિવારે ભરૂચ, સુરેન્દ્રનગર અને અમદાવાદમાં સભાઓ ગજવી રાતે રાજકોટ પહોંચ્યા હતા. રાજકોટમાં પીએમ મોદીની રેલી નહીં થવા દેવાની ચીમકી કોંગ્રેસે શનિવારે જ ઉચ્ચારી હતી. જો કે, પીએમ મોદીએ રાજકોટમાં પણ વિશાળ જનસભા સંબોધી હતી. પીએમ મોદી પહેલા મુખ્યમંત્રી વિજય રૂપાણીએ પણ સંબોધન કર્યું હતું. પીએમ મોદીએ કેમ છો? કહી પોતાના સંબોધનની શરૂઆત કરી હતી અને જ્યારે જનતાએ એમને પૂછ્યું કે, તમે કેમ છો? ત્યારે પીએમ મોદીએ હસીને જવાબ આપ્યો હતો કે, જેવો પહેલા હતો, એવો જ છું.